Armoede en rykdom (3) - www.bybelkennis.co.za
“What would happen if we sought God’s face as earnestly as we seek pleasure?” — AW Tozer
In Jesus se verklaring van die gelykenis van die saaier sê hy: Die man by wie daar tussen die onkruid gesaai is, is hy wat die woord hoor, maar die bekommernis van die lewe en die verleidelikheid van rykdom verstik die woord, en dit bly sonder vrug (Matt 13:22). Rykdom gee vir baie mense ‘n skyn van sekerheid en welstand. Die gevolg is ons vertrou op ons rykdom en nie meer op God nie. Niemand kan vir twee base tegelyk werk nie. Hy sal of die een minder ag en die ander een hoër, of vir die een meer oorhê en die ander een afskeep. Julle kan nie God en Mammon dien nie (Matt 6:24).
Meeste ryk mense vertrou op en dien Mammon: Hoe moeilik sal mense wat ryk is, in die koninkryk van God kom (Mark 10:23). Dit is deels as gevolg van die mag van rykdom om te mislei. Lees net weer die verhaal van die ryk jongman (Lukas 18:18 – 30). Die jongman kom na Jesus se sê vir Hom: Goeie Leermeester. Dan vra hy ‘n vraag: Wat moet ek doen om die ewige lewe te verkry? Jesus wys hom daarop dat niemand goed is behalwe God nie en sê dat die jongman die gebooie moet nakom. Die jongman antwoord: Al hierdie dinge het ek van my kinderdae af onderhou. Dit beteken dat hy altyd die Here bo alles aanbid, gedien en vertrou het. Om die jongman te laat verstaan dat hierdie verklaring van hom vals is, gee Jesus vir hom ‘n opdrag: Gaan verkoop alles wat jy het, en deel die geld aan die armes uit. Dan sal jy ‘n skat in die hemel hê. Kom dan terug en volg My. Maar die jongman se hart was op die verkeerde plek en hy was teleurgesteld en loop weg. Jesus se woord het dit duidelik gemaak wie/wat sy ware God was. Al het hy bely dat hy die gebooie onderhou het en Jesus as ‘n goeie Leermeester gesien het, was hy onwillig om sy rykdom te versaak en die eerste gebod te hou en Hom te volg.
In sy bespreking met sy dissipels oor hierdie gebeure sê Jesus: Hoe moeilik is dit tog vir mense wat ryk is, om in die koninkryk van God te kom. Dit was ‘n skok vir die mense, want destyds is geglo dat rykdom ‘n teken is dat jy deur God geseën word. Geen wonder hulle vra: Maar wie kan dan gered word? Hierop antwoord Jesus: Wat vir die mense onmoontlik is, is vir God moontlik.
Wat Jesus hier sê, is dat dit nie maklik is vir die rykes om in die koninkryk van God te kom nie. As jy jou rykdom aanbid, moet jy daarvan ontslae raak as dit daartoe sal lei dat jy God vertrou en dien.
Daar is ook ‘n ander kant van hierdie muntstuk: ek gee alles weg. Franciskus van Assisi was baie beïndruk met die verhaal van die ryk jongman. Hy glo dat God deur hierdie verhaal vir hom sê om van al sy besittings ontslae te raak. Deur dit te doen, het hy ‘n kragtige stelling gemaak oor hoe ons onafhanklik van ons besittings en afhanklik van God kan wees.
In hierdie drie kort blogs het ek probeer ‘n balans tussen rykdom en armoede skep.